"จัสมิน" เปิดตัว 3 อันเดอร์สวิงฮันดะ "อินบี" จี้ผู้นำติด
เผยแพร่: 13 ก.พ. 2563 22:49 โดย: ผู้จัดการออนไลน์
จัสมิน สุวัณณะปุระ นักกอล์ฟสาวมือ 130 ของโลกชาวไทย เปิดตัวด้วยการทำสกอร์ 3 อันเดอร์พาร์ ศึกไอเอสพีเอส ฮันดะ วีเมนส์ ออสเตรเลียน โอเพน ขณะที่ ปาร์ค อินบี อดีตมือ 1 โลกจากเกาหลีใต้ ไล่จี้ผู้นำแค่สโตรกเดียว
ศึกกอล์ฟ แอลพีจีเอ ทัวร์ รายการ ไอเอสพีเอส ฮันดะ วีเมนส์ ออสเตรเลียน โอเพน ชิงเงินรางวัลรวม 1.3 ล้านเหรียญสหรัฐ (ประมาณ 40 ล้านบาท) ณ สนาม รอนิล เอเดเลด กอล์ฟ คลับ ระยะ 6,633 หลา พาร์ 72 ประเทศออสเตรเลีย โดยวันที่ 13 กุมภาพันธ์ 2563 เป็นการดวลวันแรก
ปรากฏว่าผู้นำคือ โจดี เอเวิร์ต ชาดอฟฟ์ สวิงชาวอังกฤษ เปิดตัวสวยงามด้วยการทำ 7 เบอร์ดี ไม่มีผิดพลาด กินเต็ม 7 อันเดอร์พาร์ นำเดี่ยวโดยมี ปาร์ค อินบี อดีตมือ 1 โลกชาวเกาหลีใต้ กับ ลี จองอึน เพื่อนร่วมชาติ ไล่ตามจากที่ 2 ร่วมอยู่ 1 สโตรก
ขณะที่สาวไทย "โปรจูเนียร์" จัสมิน สุวัณณะปุระ ผลงานดีที่สุด ลงสนามทำ 5 เบอร์ดี เสีย 2 โบกี จบวันได้ไป 3 อันเดอร์พาร์ อยู่อันดับ 19 ร่วม เช่นเดียวกับ "โปรมายด์" กานต์พนิตนันท์ เมืองคำสกุล ที่มีสกอร์อยู่เท่ากัน
ส่วนสาวไทยรายอื่น "โปรปริญญ์" ปวริศา ยกทวน กับ "โปรแหวน" พรอนงค์ เพชรล้ำรวมถึง "โปรเมียว" ปาจรีย์ อนันต์นฤการ อันดับ 53 ร่วม สกอร์ 1 อันเดอร์พาร์ "โปรแจน" วิชาณี มีชัย อันดับ 69 ร่วม สกอร์อีเวนพาร์ และ "โปรแพทตี้" ปภังกร ธวัชธนกิจ อันดับ 130 ร่วม สกอร์ 4 โอเวอร์พาร์